En tyv lavede indbrud med en lægtehammer hos en guldsmed, men han kom afsted med få værdier. Derimod efterlod han både blod og hår.

Natten til torsdag gik alarmen hos Clockhuset i Nykøbing Mors. En mand smadrede med en lægtehammer ruden ind til urmageren og tog herefter for sig af vielsesringene. I tyvens kamp med ruden begyndte han dog at bløde, så han efterlod både hår og blod på gerningsstedet. Ikke nok med det, så kom tyven ikke afsted med vielsesringe af nogen særlig værdi. Det var nemlig blot prøvevielsesringe lavet af messing. Alt i alt smadrede tyven formentlig flere værdier, end han slap afsted med. - Det virker lidt amatøragtigt. Jeg har kamera på, så det bliver spændende, når jeg får det fremkaldt dem, siger Michael Hansen, som er ejer af Clockhuset. Michael Hansen bor selv ovenpå forretningen, så da alarmen gik klokken 3:45 ringede han selv til politiet, der kom og indsamlede DNA-sporene. Forude venter nu Michael Hansen en dag med oprydning og pudsning af alle de smykker, som er blevet ramt af glasskår.